[{"text_idx": "#000004", "text": "Karlovy Vary filmipidu on publikufestival, ja oma kohalikus isikupa\u0308ras arvatavasti u\u0308ks Euroopa lummavamaid filmifestivale. Kuna dokumentalist Helena Tr\u030ces\u030cti\u0301kova\u0301l on su\u0308nnipa\u0308ev, sammub festivali kunstiline juht Karel Och lavale lillekimbuga ja 1200-pealine vaatajaskond soovib rez\u030cisso\u0308o\u0308rile lauldes palju o\u0303nne. See vo\u0303iks olla maailma ko\u0303ige juustusem spektaakel, kui see poleks nii ehe ja ei tuleks inimeste su\u0308dameist. Ekspressiivne ja to\u0303eline kultuuri\u00adpa\u0308rimuspidu mo\u0303jub minu kui soomlase pilgule paralleel\u00adreaalsusena. Nii mo\u0303nigi ajakirjanduse ja valdkonna esindaja festivali seda ku\u0308lge ei tunne, kuigi ka\u0308ib igal aastal kohal. Muidugi vo\u0303ib va\u0308rsket dokumentaalfilmi \u201eForman vs. Forman\u201c1 vaadata pressilinastusel vo\u0303i videoteegis, aga Ts\u030cehhi esilinastus on hoopis midagi muud. Filmi on kaua oodatud ja seda on ka tunda."}, {"text_idx": "#000005", "text": "Tr\u030ces\u030cti\u0301kova\u0301 ja Jakub Hejna tugevast dramaturgilisest vaistust juhitud jutustus Milos\u030c Formanist (1932\u20132018) on osa ko\u0303ikide ts\u030cehhide loost. Nagu festivali mustvalges treileriski (kus Forman toimetab oma kirjutuslaua taga Ameerika kamaral ja ra\u0308a\u0308gib assistendiga ema\u00adkeeles, enne kui tambib ravimitableti festivalil pa\u0308lvitud eluto\u0308o\u0308auhinnaga pulbriks), on selge, et ta vo\u0303ttis oma kodumaa lahkudes kaasa. \u201eLendas u\u0308le ka\u0308opesa\u201c2 kulminatsioonis murrab suurt kasvu indiaanlane (Will Sampson) la\u0308bi vaimuhaigla aknatrellide vabadusse, a\u0308ratades magavad patsiendid unest u\u0308hisesse juubeldusse. O\u0303de Ratched (Louise Fletcher) on selgelt samane tolleks ajaks 30 aastat vo\u0303imul pu\u0308sinud kommunistliku valitsusega."}, {"text_idx": "#000006", "text": "Juba filmi \u201ePritsimeeste pidu\u201c3 ajal tunnistas Forman Cannes\u2019is antud teleintervjuus (ujumispu\u0308kste va\u0308el, kuid vaid pooleldi naljatades), et kui kultuuri\u00adpoliitiline vabanemine la\u0308heb tema kodumaal liiga kaugele, muutuvad filmitegijad laisaks ning kaotavad neid u\u0308hendava no\u0303udlikkuse ja va\u0308ltimatu vo\u0303itluse tsensuuri\u00adahelate vastu. Peagi veeresid No\u0303ukogude soomusrongid Prahasse, Forman po\u0303genes ja lamas aastaid masendunult New Yorgis Chelsea\u2019 hotellis."}, {"text_idx": "#000007", "text": "Autentsete inimna\u0308gude geograafia, mis algas 1960ndatel aastatel Formani, Ivan Passeri, Jir\u030ci\u0301 Menzeli, Jan Ne\u030cmeci ja Juraj Jakubisko filmides, lo\u0303ppes okupatsiooni ajal ja\u0308rsult ja to\u0303stis taas pead 1980ndate lo\u0303pupoolel, kui raudne eesriie langema hakkas. 17. novembril 1989 algas Ts\u030cehhoslovakkias Sametrevolutsioon, mis lu\u0308kkas va\u0308givallavabalt ko\u0303rvale kommunistliku valitsuse ja mida juhtis Formani endine koolivend, dramaturg Va\u0301clav Havel."}, {"text_idx": "#000008", "text": "Filip Renc\u030ci filmi \u201eReekviem neiule\u201c tontlik lugu teismeliste tu\u0308drukute vaimuhaiglast po\u0303hineb to\u0303estisu\u0308ndinud trago\u0308o\u0308dial \u2013 u\u0308he hoolekandeasutuse su\u0308u\u0308tamisel aastal 1984. 24-aastase rez\u030cisso\u0308o\u0308ri debu\u0308u\u0308dina on linateos va\u0308gagi julge ja veetlev."}, {"text_idx": "#000012", "text": "Uue laine vo\u0303tmeisiku, 1970ndatel summutatud Jan Ne\u030cmeci kojutulek \u201eKuningliku armastuse leekide\u201c4 na\u0308ol oli ajastu hinnangu kohaselt \u201eanarhistliku nihilismi\u201c ja \u201esotsiaalse hoolimatuse\u201c ilming. Nu\u0308u\u0308d vaadatuna lisaks ka kui valik Tinto Brassi, Walerian Borowczyki, Andrzej Z\u0307u\u0142awski ja Stanley Kubricku metsikumaid ideid asetatuna 1990ndate aastate Ts\u030cehhoslovakkia po\u0308o\u0308rdepunkti. Loo poolest fantastiline du\u0308stoopia on samas dokumentaaljutustus oma aja Prahast: filmi peategelase, caligulaliku valitseja paleena astub u\u0308les Z\u030ciz\u030ckovi linnaosa kuulus teletorn. Valitseja (po\u0303levate silmadega va\u0308ga pu\u0308hendunud ja va\u0308ga halb na\u0308itleja Vile\u0301m C\u030cok) tapab, ma\u0308ratseb, kepib ja pidutseb ilma igasuguse mo\u0303o\u0303duta. Ta tahaks ko\u0303ik ha\u0308vitada, kuid ei saa hakkama, kuni lo\u0303puks teineteisega mittesarnased Siiami kaksikud hu\u0308u\u0308avad talle vankrist solvanguid. U\u0308ks ko\u0303rvaltegelane, isa, tulistab tu\u0308tart ka\u0308rbikust ning sureb naerdes, la\u0308bilo\u0303igatud ko\u0303riga. Jan Hammeri muusika tuksub koomilises vo\u0303tmes ning praegune Karlovy Vary festivalipresident, na\u0308itleja Jir\u030ci\u0301 Bartos\u030cka koogutab ku\u0308u\u0308niliselt adjutandi rollis."}, {"text_idx": "#000016", "text": "Ko\u0303ige lokaalsemale tasandile ha\u0308a\u0308lestub Toma\u0301s\u030c Voreli ra\u0308pane muusikal \u201eSuits\u201c.6 Filmi esimesest 30 minutist on turistil raske aru saada. Mo\u0303jub nagu vaataks hoopis mingi muu filmi viiendat seeriat. Publikule on aga o\u0303hustik mo\u0303istetav: paljude kordusvaatamistega kultusfilmi tegelasi tunnevad ko\u0303ik ja pooled naljad on to\u0303lkimatud. Linastuse eel meenutab rez\u030cisso\u0308o\u0308r: \u201eTegime kino, la\u0308ksime revolutsioonile ja siis o\u0303lut jooma.\u201c Lisaks to\u0303deb ta, et revolutsiooni suurim viga oli ts\u030cehhi filmi kunstiline mandumine ko\u0303ige vo\u0303rdsustamise na\u0308ol."}, {"text_idx": "#000018", "text": "Rez\u030cisso\u0308o\u0308r Voreli so\u0303nade kohaselt ei meeldinud president Havelile \u201eSuitsu\u201c lo\u0303pp, sest see va\u0308ljendavat noorema generatsiooni pettumust uues kesk\u00adealises valitsuses: \u201eIseenesest ei huvitanud \u201eSuits\u201c sel ajal, kui kommunismiaja arhiivid avati, mitte kedagi ning kinodesse voolas Ameerika film. Noorem po\u0303lvkond lu\u0308kati ko\u0303rvale ja mina pidin ja\u0308rgmist filmi seitse aastat ootama.\u201c"}, {"text_idx": "#000019", "text": "Algas kapitalismi groteskne kujunemine. U\u0308ks tolleaegne kriitik kirjutas meisterrez\u030cisso\u0308o\u0308r Ve\u030cra Chytilova\u0301 uuest komo\u0308o\u0308diast \u201ePa\u0308randus\u201c9: \u201eMida jo\u0303ulisemalt sellised filmitegijad kapitaliste ru\u0308ndavad, seda enam hakkavad nad ise nende moodi minema.\u201c Filmi stsenarist ja na\u0308itleja Boleslav (Bolek) Poli\u0301vka vastas frustreerunult, et nende film na\u0308itab seda, kuidas ka\u0308ituda ei tohiks."}, {"text_idx": "#000021", "text": "Selle aja Ts\u030cehhi filmid on u\u0308helt poolt ta\u0308is ebasu\u0308mpaatseid karaktereid ja ebao\u0303iglaseid su\u0308ndmustejadasid, teiselt poolt koomikat, vabanenud eneseirooniat ja naeru u\u0308hiskondliku situatsiooni absurdsuse u\u0308le."}, {"text_idx": "#000022", "text": "Ondr\u030cej Trojani oskuslikult lavastatud \u201eLaulgem ko\u0303ik kaasa\u201c11 on programmi \u201eusutavaim\u201c ja klassikaliselt va\u0308ljendatuna \u201eparim\u201c film, kuid mitte sugugi va\u0308hem nikastanud. Nagu Robert Altmani \u201eMASH\u201c12 kohtuks Denys Arcandi \u201eAmeerika impeeriumi langusega\u201c13 varateismeliste sotsialistlikus suvelaagris. Teisiso\u0303nu, Trojan maalib koomilise pildi ajast, kohast, tegevusetusest, grupi\u00addu\u0308naamikast, seksuaalsusest ja u\u0308ldisest motivatsioonipuudusest. Tempoka teose tuumaks on suure\u00adpa\u0308rane amato\u0308o\u0308r\u00adna\u0308itlejate casting, pikkade stseenide hea ru\u0308tm ja rauge magusvalus meeleolu. Pompoosne laagriorganiseerimise maailm po\u0303rkub noorte loomuomase uudishimuga. Rez\u030cisso\u0308o\u0308r mainib, et va\u0308ltis otseseid poliitilisi paralleele, kuid na\u0308eb oma filmi taas ko\u0303nekana: \u201ePaljud 1970. ja 1980. aastate ta\u0308iskasvanute arhetu\u0308u\u0308bid, mida filmis naeruva\u0308a\u0308ristasin, on taas esile kerkimas, vilksatavad ka siin festivali\u00adku\u0308laliste hulgas ja istuvad meie riigi valitsuses. Ta\u0308na kutsume ennast ku\u0308ll demokraatiaks, kuid vo\u0303ime veel kord alla ja\u0308a\u0308da u\u0308ksko\u0303ik millisele totalitaarsele rez\u030ciimile.\u201c"}, {"text_idx": "#000023", "text": "Filip Renc\u030ci filmi \u201eReekviem neiule\u201c14 peaosas on Trojani lavastusest tuttav Anna Geislerova\u0301, kelle punased juuksed su\u0308u\u0308tavad filmi tumedatoonilise maailma so\u0303na otseses mo\u0303ttes po\u0303lema. Tontlik lugu teismeliste tu\u0308drukute vaimu\u00adhaiglast po\u0303hineb ku\u0308ll to\u0303esti\u00adsu\u0308ndinud trago\u0308o\u0308dial \u2013 u\u0308he hoolekandeasutuse su\u0308u\u0308tamisel aastal 1984 \u2013, kuid on laadilt pigem nagu \u201eKa\u0308opesa\u201c, mille on kokku pannud Dario Argento. 24-aastase rez\u030cisso\u0308o\u0308ri debu\u0308u\u0308dina on linateos va\u0308gagi julge ja veetlev. Filmi elajalikud nais\u00adsanitarid viivad mo\u0303tted isegi \u201eIlsa\u201c-tu\u0308u\u0308pi15 exploitation\u2019i ja camp\u2019i klassi\u00adkutele, kuigi teose toon on kohati siiralt murelik ja hirmunud."}, {"text_idx": "#000024", "text": "Renc\u030ci filmi u\u0308hes vo\u0303tmestseenis po\u0303genetakse haigla piinamiste ja alanduste eest Praha kesklinna, neoontuledega kaunistatud ha\u0308marasse baari. Peategelase lahkudes ja\u0308a\u0308b kaamera ja\u0308lgima leti a\u0308a\u0308res istuvat vanameest, kes rahulikult oma jooki maitseb. Elamustevaene su\u0308ndmus a\u0308ratab jo\u0303ulise aimduse sellest, et filmi stiliseeritud o\u0303udusna\u0308idend toimub ko\u0303ige igapa\u0308evasemas ajavoolus. Filmi viimane kaader, hetk pa\u0308rast haigla po\u0303lengut, seiskub tulest pa\u0308a\u0308senud sanitari vihkaval pilgul."}, {"text_idx": "#000025", "text": "Irena Pavla\u0301skova\u0301 satiir \u201eTeenijate aeg\u201c16 kujutab noore naise muutumist tu\u0308hisest alistujast enesekeskseks tu\u0308ranniks. Klammerdunud mehesse, kes ta hu\u0308lgab, otsustab Dana (Ivana Chy\u0301lkova\u0301) ka\u0308tte maksta. Ta sepitseb kulissabielu parima so\u0303bratari rikka abikaasaga, ja\u0308ttes tolle lo\u0303puks endale ning tehes la\u0308hedastest oma alamad. Iseloomult peaaegu arhetu\u0308u\u0308pne allegooriafilm on ta\u0308is ajastu eripa\u0308rasid raamivaid ta\u0308hendusi ja viiteid, kuid ja\u0308a\u0308b ru\u0308tmilt tuimaks. Suurejoonelise dekoratiivsuse, ru\u0308ndava muusika\u00adkasutuse ja vo\u0303o\u0303randunud atmosfa\u0308a\u0308ri poolest meenutab teos Peter Greenaway filmi \u201eArhitekti ko\u0303ht\u201c,17 seega au\u00adahnuse puudumises 27-aastast rez\u030cisso\u0308o\u0308ri\u00addebu\u0308tanti su\u0308u\u0308distada ei saa. Film oli omal ajal festivalihitt ka Cannes\u2019is."}, {"text_idx": "#000026", "text": "1990ndate alguse murranguaega oli kahtlemata lihtsam alla neelata uue laine veterani vaatenurgast. Juraj Jakubisko ko\u0303neleb, et ei pea filmi \u201eParem olla rikas ja terve kui vaene ja haige\u201c18 oma parimaks, vaid pigem sooviks talletada oma ajastu ta\u0308hendusi."}, {"text_idx": "#000028", "text": "Millised Ts\u030cehhi filmid ko\u0303lbavad ta\u0308nasel pa\u0308eval rahvusvahelisele ekraanile ja millised ja\u0308a\u0308vad va\u0308lja? Kas peame taas ootama 30 aastat, enne kui po\u0303nevamad taiud Karlovy Varys esile kerkivad? Ko\u0303ige selle puhul on ku\u0308simus perspektiivis. Och ja tema meeskond \u2013 vestluste teeneka moderaatorina Pavel Sladky\u0301 \u2013 loovad \u201eLiberatediga\u201c va\u0308a\u0308rt raamistuse psu\u0308hhofu\u0308u\u0308silisele kommentaarile, mis po\u0303hineb publiku reageeringul. Ajalugu ja variajalugu ilmnevad harva nii o\u0303petlikul viisil."}, {"text_idx": "#000029", "text": "Ts\u030cehhi publik on a\u0308a\u0308rmiselt delikaatne, emotsioone ja tundeid toetav, filmidest vaimustuv ja tegijaid pooldav. Ko\u0303ige marulisema aplausi aga saab Karlovy Varys siiski saalivalvur, kes ka\u0308ib lavalt mikrofoni a\u0308ra toomas."}, {"text_idx": "#000032", "text": "3 \u201eHor\u030ci\u0301, ma\u0301 panenko\u201c, Milos\u030c Forman, 1967."}]